《次仲退韵》
宋代·徐瑞

达士乐夷旷，俗子尚矜持。缅怀同心人，春风久别离。

辞章五色线，绚烂逢明时。顾我何所事，不耕复不菑。

屡空良可笑，我道固如兹。但忧德未进，名浮亦奚为。

周游岂不佳，去去当从谁。有酒但痛饮，莫问醇与醨。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”